Loreen

Lorine Zineb Nora Talhaoui (født 1983), kjent under artistnavnet Loreen, er en svensk sanger og låtskriver. Hun gjorde seg første gang bemerket som deltaker i svenske Idol i 2004. Hun representerte Sverige i Eurovision Song Contest i 2012 og vant med låten «Euphoria». Hun vant Eurovision Song Contest på nytt i 2023, denne gang med låten «Tattoo». Loreen ble andre artist som har vunnet  konkurransen to ganger. Den første var Johnny Logan i 1987.

 Bakgrunn 
Talhaoui ble født den 16. oktober 1983 i Åkersberga i Stockholms län i Sverige. Hun ble kjent for det svenske publikum i 2004, da hun ble nummer fire i talentkonkurransen Idol på svenske TV4. Året etter ga hun ut sin første singel «The Snake» med bandet Rob'n'Raz, og hun ble senere programleder på TV400. Siden fulgte flere jobber som produsent for tv-innslag og svenske realityserier, før hun i 2011 deltok i svenske Melodifestivalen 2011 med låten «My Heart Is Refusing Me». Hun nådde ikke finalen, men låten ble en topp 10-hit i Sverige.

Året etter deltok hun i Melodifestivalen på nytt, denne gang med låten «Euphoria». Hun vant den svenske finalen klart, og vant senere Eurovision Song Contest 2012 i Baku i Aserbajdsjan. Låten fikk 372 poeng, en poengsum bare Alexander Rybaks «Fairytale» overgikk før poengsystemet ble endret i 2016. Låten fikk stor internasjonal suksess og toppet hitlister over hele Europa etter den internasjonale finalen.

Hun deltok i Melodifestivalen 2017 med sangen «Statements», som hun hadde skrevet sammen med Anton Hård af Segerstad, Joy og Linnea Deb. Dette teamet skrev også «Heroes», som Måns Zelmerlöw vant Eurovision Song Contest 2015 med.

Som skuespiller var hun med i filmen Vinterviken.

I 2023 deltok hun i Melodifestivalen for fjerde gang, med låten «Tattoo», som var favoritt til å vinne konkurransen. Låten toppet Sverigetopplistan før den svenske finalen og vant finalen 11. mars 2023. Hun representerte Sverige i Eurovision Song Contest 2023 og vant konkurransen med til sammen 583 poeng. Hun ble den første kvinnen til å vinne sangkonkurransen to ganger, og den andre artisten gjennom tidene til å vinne konkurransen to ganger. Johnny Logan var den første artisten som vant sangkonkurransen to ganger: 1980 og 1987. I tillegg vant han konkurransen i 1992 som komponist for «Why Me?».
 Diskografi 
Album
 2012 – Heal
 2017 – Ride

EP
 2017 – Nude

Singler (utvalg)
 2011 – «My Heart Is Refusing Me»
 2011 – «Sober»
 2012 – «Euphoria»
 2012 – «Crying Out Your Name»
 2012 – «My Heart Is Refusing Me» (album versjon)
 2013 – «We Got the Power»
 2015 – «I'm in It With You»
 2015 – «Under ytan»
 2017 – «Statements»
 2017 – «Body»
 2017 – «Jungle» (med Elliphant)
 2017 – «71 Charger»
 2017 – «Hate the Way I Love You»
 2017 – «Ride»
 2019 – «Walk with Me»
 2019 – «Fiction Feels Good»
 2021 – «Sötvattentårar»
 2023 – «Tattoo»
 2024 – «Forever»

Utmerkelser
Gaygalan 2013  – Årets svenske låt («Euphoria»)
Gaygalan 2012 – Årets svenske låt («My Heart is Refusing Me")
Marcel Bezençon Award – Presseprisen (Melodifestivalen 2012)
Marcel Bezençon Award – Presseprisen (Melodifestivalen 2012)
Marcel Bezençon Award – Artistprisen (Eurovision Song Contest 2012)
Marcel Bezençon Award – Komponistprise (Eurovision Song Contest 2012)
Rockbjörnen 2012 for Beste svenske låt («Euphoria»)
Rockbjörnen 2012 for Beste kvinnelige liveartist

 Fotnoter 

 Referanser 

 Eksterne lenker 














Kategori:Svenske sangere
Kategori:Deltakere i Melodifestivalen
Kategori:Deltakere i Eurovision Song Contest 2012
Kategori:Deltakere i Eurovision Song Contest 2023
Kategori:Vinnere av Eurovision Song Contest
Kategori:Eurovision Song Contest-deltakere for Sverige